Soektog na jong man by Vaaldam eindig tragiesBradley Coetzee (19) Die soektog na Bradley Coetzee, wat op 7 Junie spoorloos by die Vaaldam naby Oranjeville in die Vrystaat verdwyn het, het Dinsdagoggend finaal geëindig toe sy liggaam by die dam gevind is. ŉ Grootskaalse soektog is amper drie weke gelede na die 19-jarige Coetzee van stapel gestuur, nadat hy omstreeks 19:00 gaan roei het, maar nooit weer na die oewer teruggekeer het nie. Die bootjie waarmee hy op die dam uitgegaan het, asook een van sy skoene, is kort ná sy verdwyning al gevind. Van Coetzee was daar egter geen teken nie. Hy het nie ŉ reddingsbaadjie aangehad nie en daar was geen sekerheid in watter rigting hy geroei het nie, het Maroela Media verneem. Polisieduikers het tientalle ure onder die water bestee op soek na Coetzee en het daarna verdere uitgebreide patrollies langs die damwal gedoen om Coetzee te probeer opspoor. ŉ Familievriend van die Coetzee-gesin het gesê Bradley se ouers is platgeslaan. Hulle wou nie in dié stadium kommentaar lewer nie. ŉ Nadoodse ondersoek sal gedoen word om die presiese oorsaak van Coetzee se dood te bepaal.